Anita Apelthun Sæle

Anita Apelthun Sæle (født 13. desember 1951 i Fjell) er en norsk politiker (KrF) som har sittet på Stortinget i flere perioder. Hun tilhører den verdikonservative delen av partiet.

Hun er utdannet med fagbrev kontorfag 1970, Økonomisk gymnas 1973, Kristendom grunnfag, Universitetet i Oslo 1975, Handelshøyskolen BI 1990 og ledelse (samme sted) 2006. Hun var ansatt i Bergens Privatbank fra 1969 til 1975.

Sæle har tilkjennegitt et kristent livssyn, noe som også har kommet til uttrykk gjennom hennes politiske virke.

Politikk 
Sæle startet sin politiske karriere da hun i 1979 ble valgt inn på Fylkestinget for KrF i Hordaland.

Hun satt på Stortinget fra Hordaland fra 1993 til 2005 og var vararepresentant i periodene 1981–1993. Foran stortingsvalget i 2005 tapte hun kampen om 2.-plassen på Hordaland KrFs liste til fordel for Laila Dåvøy. Fra 2006 til 2008 var hun leder av Kristelig Folkepartis Kvinner, med fast plass i KrFs sentralstyre. Hun har siden engasjert seg i lokalpolitikken og i 2007 kjempet hun om å bli KrFs ordførerkandidat i Fjell kommune i Hordaland, men tapte for andre.

Sæle tilhører den konservative fløyen av KrF og har i tråd med dette markert seg med restriktivt syn på tradisjonelle merkesaker som motstand mot abort, assistert befruktning, alkoholliberalisering og felles ekteskapslov mellom likekjønnede. Hun regner seg som kristenkonservativ og som en «Israel-venn» og har deltatt i flere støttemarkeringer for Israel. Hun har også tatt til orde for å flytte den norske ambassaden i Israel til Jerusalem.

Etter tiden som rikspolitiker har hun hatt stillingen som økonomisjef i avisa Norge IDag. 

Hun har sittet i kretsstyret til Blå Kors i Bergen og har hatt vervet som nestleder i Hordaland Nei til EU.

Familiære forhold 
Sæle har siden 1971 vært gift med redaktør Finn Jarle Sæle. Sammen har de fire barn, blant annet forretningsmannen Finn Ørjan Sæle.

Stortinget 
 1997–2001 sekretær i Odelstinget.
 2001–2005 medlem av Kommunalkomitéen.
 2001–2005 medlem av Valgkomitéen.
 1997–2001 medlem av Kommunalkomitéen fra 22. mars 2000.
 1997–2001 medlem av Næringskomitéen til 22. mars 2000.
 1997–2001 varamedlem av Den utvidede utenrikskomitéen.
 1997–2001 medlem av Valgkomitéen.
 1993–1997 medlem av Justiskomitéen.

Referanser

Eksterne lenker 
 
 

Stortingsrepresentanter fra KrF
Stortingsrepresentanter for Hordaland
Stortingsrepresentanter 1993–1997
Stortingsrepresentanter 1997–2001
Stortingsrepresentanter 2001–2005
Personer fra Fjell kommune
Fylkestingspolitikere fra KrF
Fylkestingspolitikere i Hordaland
Abortmotstand